Åkrehamn

Åkrehamn er en by i Karmøy kommune i Rogaland fylke. Byen ligger vest på øyen Karmøy på Haugalandet og var senter i tidligere Åkra kommune fra 1892 til 1964.

miniatyr|Åkrehamn. 

Tettstedet har et landareal på 4,37 kvadratkilometer og  innbyggere (2025), med en befolkningstetthet på  innbyggere per kvadratkilometer.

Åkrehamn er en av tre byer i Karmøy, sammen med Kopervik og Skudeneshavn. Byen har bakgrunn som fiskehavn, og gjennom 1900-tallet utviklet den seg til et tett utbygd byområde med industri, handel og service som sentrale funksjoner.

 Geografi 
Åkrehamn ligger på vestsiden av Karmøy, syd for fjordarmen Veavågen. Tettstedet omfatter også området Sevlandsvik, som tidligere ble regnet som eget tettsted. Åkrehamn ligger i kort avstand til Kopervik og Skudeneshavn, samt til Haugesund på fastlandet.

 Historie og utvikling 
Åkrehamn ligger i det området som fra 1837 tilhørte Skudenes formannskapsdistrikt. Den 1. januar 1892 ble dette området utskilt som egen kommune med navnet Åkra. Kommunen eksisterte frem til 31. desember 1964, da Åkra ble innlemmet i den nye Karmøy kommune 1. januar 1965.

Åkrehamn fungerte som kommunesenter i Åkra kommune, og beholdt denne rollen i den nye kommunen frem til 1986, da kommunesenteret ble flyttet til Kopervik. Navnet Åkrehamn viser til kombinasjonen av jordbruk (åker) og havn. Store deler av jordbruksarealene i området er på 2000-tallet utbygget med boliger, næringsbygg og annen tettbebyggelse.

Åkrehamn utviklet seg tidlig som fiskehavn og hadde lenge en sentral rolle i fiskerinæringen på Karmøy. Senere er mye av den fiskerirelaterte virksomheten blitt flyttet til Husøy i Karmsundet.

Tettstedet har etterhvert vokst sammen med Veavågen, som også var del av den tidligere Åkra kommune. I en periode ble de to stedene regnet som ett samlet tettsted under navnet Åkrehamn/Veavågen. Denne enheten ble opphevet i 2014, da Statistisk sentralbyrå igjen registrerte Åkrehamn som et eget tettsted.Nye og utgåtte tettsteder. 1.januar 2014, SSB Veavågen ble i 2015 innlemmet i tettstedet Kopervik.Nye og utgåtte tettsteder. 1.januar 2015, SSB

Åkrehamn fikk bystatus i 2002 etter vedtak i Karmøy kommunestyre.

 Samfunn og kultur 
miniatyr|Åkra gamle kirke. 

I søndre del av tettstedet ligger Åkra gamle kirke, en langkirke i tre fra 1821. Like ved står Åkra kirke, en moderne betongkirke innviet i 1985. Ved kirken ligger også Åkrehamn videregående skole, som tilbyr yrkesfaglig utdanning.

Åkrehamn Kystmuseum, tidligere kjent som Rogaland Fiskerimuseum, ligger på Åkreøyna og formidler lokal kystkultur og historie knyttet til fiske og næringsliv. Museet dokumenterer også forbindelsene mellom Vest-Karmøy og USA. Hvert år arrangeres Fiskeridagene i Åkrehamn i samarbeid mellom Karmøy Røde Kors og Kystmuseet.

Nede ved havnen ligger Rabinowitzplassen, et rekreasjonsområde til minne om den norsk-polske forretningsmannen Moritz Rabinowitz (1887–1942), som advarte mot nazismen før andre verdenskrig og ble drept i konsentrasjonsleiren Sachsenhausen. I 2019 ble det reist en interaktiv skulptur på plassen med tittelen «Tid», laget av Kirsten Vikingstad Storesund. Skulpturen er inspirert av livredningsbøyer og har en innebygd glasslinse som fordreier betrakterens perspektiv.

miniatyr|Åkrasanden. 

Vest for tettstedet ligger Åkrasanden, som i 2014 ble kåret til Norges flotteste strand og har status som Blått Flagg-strand, en internasjonal miljøsertifisering. Mellom Åkrehamn og Ferkingstad er det etablert en natur- og kultursti gjennom et område rikt på kulturminner og fornminner.

I 2020 ble Åkrahallen, et moderne idrettsanlegg, tatt i bruk.

 Referanser 

 Eksterne lenker 


  Åkrehamn Veksts nettsted
  Fjord Norway – Åkrehamn

Kategori:Bosetninger i Karmøy
Kategori:Byer i Rogaland
Kategori:Tettsteder i Rogaland